बाक्सा जिल्लानि 25 नं बागानफारा बियाबनि सिंङाव थानाय मेरकुसि आन्सलिक गोजौ फरायसालिनि 9 आरो 10 थाखोनि फरायसाफोरनो थांनाय फैनायनि राहा खालामना होनाय थांखिजों बिटिआर सोरखारनिफ्राय साइकेल राननानै होदों बिटिआरनि बुंथिगिरि कातिराम बर’आ । बिटिआर सोरकारनिफ्राय मेरकुसि आन्सलिक गोजौ फरायसालिनि 9 आरो 10 थाखोआव फरायनाय फरायसाफोरनो गासै गं 97 साइकेल होनायनि उनाव बिटिआरनि बुंथिगिरि कातिराम बर’या बुंथियोदि बिटिआर ओन्सोलखौ जौगांखां होनो थाखाय फरायसाफोरनो नांगौ बादियै खाबु होनाय जागोन होनना मिथिहोयो । बुंथिगिरि बिथांया फोरमायथिबावयोदि फरायसाफोरा खाबु बादियै फरायनो मोनोब्लासो जौगाखांनाय थासारिया बिटिआराव थाबैनो फैगोन होनना फोरमायथियो । बेजों लोगोसेनो मेरकुसि गोजौ फरायसालिखौ फरायसाफोरनि खाबु बादियै गोदानै आन्सलिक हायार सेकेन्डारीसिम फोजौखांनाय जायो आरो बिटिआरनि बुंथिगिरि कातिराम बर’या दिनै बेखेवनानो होयो ।